Tarybos reglamentas (EEB) Nr. 2095/87
1987 m. liepos 13 d.
iš dalies keičiantis Reglamentą (EEB) Nr. 1883/78, išdėstantį bendrąsias taisykles dėl intervencijoms skirto Europos žemės ūkio orientavimo ir garantijų fondo Garantijų skyriaus finansavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1970 m. balandžio 21 d. Tarybos reglamentą (EEB) Nr. 729/70 dėl bendrosios žemės ūkio politikos finansavimo [1] su paskutiniais pakeitimais, padarytais Reglamentu (EEB) Nr. 3769/85 [2], ypač į jo 3 straipsnio 2 dalį,
atsižvelgdama į Komisijos pasiūlymą,
kadangi Reglamento (EEB) Nr. 729/70 3 straipsnio 1 dalyje nurodytų intervencijų, kuriomis siekiama stabilizuoti žemės ūkio rinkas, sąrašas yra pateikiamas Reglamento (EEB) Nr. 1883/78 [3] priede su paskutiniais pakeitimais, padarytais Reglamentu (EEB) Nr. 801/87 [4]; kadangi Taryba šį priedą periodiškai atnaujina;
kadangi, atsižvelgiant į tai, kad Taryba ir Komisija rinkų stabilizavimui skirtas priemones ne kartą keitė, taip pat į tą faktą, kad šių priemonių sąrašas turėtų būti dažniau atnaujinamas, ir į grynai deklaratyvų šio sąrašo pobūdį, ateityje reikėtų supaprastinti sąrašo sudarymo bei jo atnaujinimo procesą, kad minėtos priemonės atitiktų pagal bendro žemės ūkio rinkų organizavimo principus taikomas taisykles,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1883/78 1 straipsnis pakeičiamas taip:
"1 straipsnis
Sąrašą priemonių, atitinkančių intervencijos, skirtos stabilizuoti žemės ūkio rinkas, koncepciją tokia prasme, kaip vartojama Reglamento (EEB) Nr. 729/70 3 straipsnio 1 dalyje, minėto reglamento 13 straipsnyje nustatyta tvarka sudaro Komisija, ir jis paskelbiamas Europos Bendrijų oficialiojo leidinio L serijoje."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1987 m. liepos 13 d.